钦定古今图书集成/方舆汇编/职方典/第1157卷 > 《春日赴襄阳途中言志》前人
## 钦定古今图书集成/方舆汇编/职方典/第1157卷 > 《春日赴襄阳途中言志》前人

余本燕赵人，秉心愚且直。群籍备所见，孤贞每自饬。
徇禄期代耕，受任亦量力。幸逢休明时，朝野两荐推。
一朝趋金门，十载奉瑶墀。入掌迁固笔，出参枚马词。
吏部既三践，“中书亦五期。进无负鼎说，退惭补衮诗。
常恐婴悔吝，不得少酬私。嗷嗷路傍子，纳谤纷无已。
上动明主疑，下贻大臣耻。毫发顾无累，冰壶藐自恃。”
天道何其平，幽冤终见明。始佐庐陵郡，寻牧襄阳城。
彤帏荷新宠，朱黼蒙旧荣。力薄惭任重，恩深知命轻。
饬徒戒前路，稚子悲且慕。犹闻《长乐》钟，尚辨《青门》树。
慈亲不忍诀，昆弟默相顾。去去勿重陈，川长日云暮。